เจาะหุ้นเดินเรือหลัง BDI ยืนเหนือ 1,000 จุดโบรกฯชู RCI ฮอตสุด Upside เกือบ 30%
สำรวจแนวโน้มหุ้นเดินเรือหลังค่าระวางเรือปรับตัวขึ้นต่อเนื่อง โบรกเลือก RCL ขึ้น Top Pick ชูกำไรปีนี้โตเกิน 50% Upside เฉียด 30%
20 ก.ค. 2558

บล.ไอร่า ระบุในบทวิเคราะห์ (20 ก.ค.) แนะนำหุ้นในกลุ่มเดินเรือ เช่นบริษัท โทรีเซนไทย เอเยนต์ซีส์ จำกัด (มหาชน) หรือ TTA และบริษัท พรีเชียส ชิพปิ้ง จำกัด (มหาชน) หรือ PSL จาก Baltic Dry Index ที่เพิ่มต่อเนื่องจาก 788 เมื่อต้นเดือนก.ค. มาที่ 1,048 (ล่าสุดเช้านี้)
 
 
ด้านบล.เอเซีย พลัส ระบุในบทวิเคราะห์ ก่อนหน้านี้ (17 ก.ค.) คาดว่าดัชนี BDI ในมีโอกาสปรับเพิ่มขึ้นต่อได้ ขณะที่ TTA เปิดเผยผลประกอบการไตรมาส 2/58 มีแนวโน้มพลิกมามีกำไร หลังบริษัทย่อย (Mermaid Maritime)ได้นำเรือที่เข้าอู่ซ่อมเรือ ในไตรมาส 1/58 ทั้งหมด กลับมาให้บริการแล้ว
อย่างไรก็ตาม ฝ่ายวิจัยยังรอความชัดเจนหลังเข้าสัมภาษณ์ผู้บริหารหรือฝ่ายนักลงทุนสัมพันธ์อีกครั้ง แต่ด้วยดัชนี BDI ที่มีการปรับเพิ่มขึ้นอย่างต่อเนื่องในระยะสั้น จึงแนะนำ “ซื้อเก็งกำไร” TTA ราคาเป้าหมาย 16.40 บาท และ PSL ราคาเป้าหมาย 11.30 บาท เนื่องจากมีราคาต่ำกว่ามูลค่าทางบัญชีทั้งคู่ที่ 0.83 และ 0.81 เท่า ตามลำดับ
 
ขณะที่บริษัท อาร์ ซี แอล จำกัด (มหาชน) หรือ RCL ซึ่งเป็นกลุ่มเดินเรือประเภทคอนเทนเนอร์ แม้จะได้รับผลกระทบจากการแข่งขันตัดราคาของผู้ประกอบการายใหญ่ของโลกจากซัพพลายเรือขนาดใหญ่ที่ล้นตลาด แต่เชื่อว่า จะเป็นเพียงผลกระทบทางอ้อมเท่านั้น เนื่องจาก RCL มีกองเรือขนาดเล็ก ไม่ใช่ขนาดที่มีการแข่งขันในปัจจุบัน
อีกทั้ง อู่ต่อเรือส่วนใหญหยุดต่อเรือขนาดของ RCL ไปแล้ว เรือของ RCL จึงมีความต้องการสูงต่อเนื่อง รวมถึงกลยุทธ์ในการบริหารจัดการกองเรือแบบ Optimization ช่วยให้ RCL สามารถรักษาระดับค่าระวางเรือให้ไม่ลดลงเท่ากับอุตสาหกรรมทีชะลอตัวอยู่ในช่วงที่ผ่านมา สะท้อนจากดัชนี SCFI ที่มีค่าเฉลี่ยไตรมาส 2/58 ลดลง 29.5% จากไตรมาสก่อน
แต่โดยรวม ฝ่ายวิจัยยังคาดว่า RCL จะมีกำไรปกติในปี 2558 อยู่ที่ 300 ล้านบาท เติบโต 56.6% จากปีก่อนทั้งนี้ กำหนดมูลค่าพื้นฐานปี 2558 (อิง PBV ที่ 1 เท่า ใกล้เคียงค่าฉลี่ยของกลุ่มฯที่ 1.06 เท่า) อยู่ที่ 12 บาท มี Upside 29% (จากราคาปิดล่าสุด 9.30 บาท) แนะนำ “ซื้อ” และเลือกเป็น Top Pick กลุ่ม
 
ทั้งนี้ ราคาหุ้น TTA ล่าสุด (ปิดตลาด 17 ก.ค.58) อยู่ที่ 13.60 บาท (Upside 20.59%), ราคาหุ้น PSL ล่าสุดอยู่ที่ 9.30 บาท (Upside 21.51%) และราคาหุ้น RCL ล่าสุดอยู่ที่ 9.30 บาท (Upside 29.03%)